open-index/open-wikipedia-markdown huggingface dataset:
Lobnoje Mesto

[duimnael|180px|Die voormalige Groothandelsgebou op [Rooiplein in Moskou met die *Lobnoje Mesto* op die voorgrond.]]

Die ***Lobnoje Mesto*** (Russies: Лобное место) is ’n 13 meter lange podium van wit stene in die suidoostelike deel van Rooiplein voor die Sint Basilius-katedraal. Dit is een van die min konstruksies op die plein wat in sy aanvanklike kondisie behoue gebly het.

Dit is in 1549 gebou toe die destyds 19-jarige tsaar Iwan die Verskriklike daar ’n toespraak gehou het. Daarna is dit gebruik om die tsaars se edikte af te kondig.

Volgens oorlewering was die oorspronklike podium van hout en is dit eers in die 1590's met stene herbou. Later is dit ook tydens feeste gebruik, onder meer vir tsaars en patrirage om toesprake te hou. Teregstellings is ook langs die podium gehou – die bekendstes hiervan was dié van die rebelleleier Stenka Razin in 1671 en die massateregstelling deur Pieter die Grote van die opstandige Streltsi aan die einde van die 1690's.

Nadat die hoofstad onder Pieter die Grote na Sint Petersburg geskuif is, het die podium sy destydse funksie verloor en was dit bloot ’n gedenkteken.

20px|linksHierdie artikel is vertaal vanuit die Engelse Wikipedia
Swartwildebees

Die **swartwildebees** (*Connochaetes gnou*) is 'n groot wildsbok wat in die hoë velde van Suider-Afrika voorkom. Die spesie het uitsterwing in die gesig gestaar, maar bevolkings in privaat gebiede en natuurreservate het na 1994 met sukses toegeneem.

Volwasse swartwildebeeste het 'n gemiddelde massa van 180&nbsp;kg en 'n hoogte van 120&nbsp;cm. Hulle lyk baie op die blouwildebees, maar is ietwat kleiner en het 'n wit stert. Die bulle het horings wat tot 68&nbsp;cm lank kan word.

Die koei is vir 8 tot 8,5 maande dragtig, waarna 'n enkele kalfie gebore word. Swartwildebeeste het 'n moontlike lewensduur van 20 jaar.
duimnael|links|'n Swartwildebees op galop in die Kliprivier Natuurreservaat, Johannesburg.

## Sien ook 
* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

## Verwysings 
## Bronnelys 
*  
* *Soogdiere van die Krugerwildtuin en ander Nasionale Parke* (1979). Saamgestel deur Die Nasionale Parkeraad. 'n Publikasie van die Raad van Kuratore vir Nasionale Parke van die Republiek van Suid-Afrika. .

## Eksterne skakels
Bosbok

Die **bosbok** (*Tragelaphus scriptus*) is 'n klein wildsbok wat in Afrika suid van die Sahara aangetref word.

Volwasse bosbokke het 'n gemiddelde massa van 70&nbsp;kg en 'n hoogte van ongeveer 90&nbsp;cm. Die ramme het horings wat tot 55&nbsp;cm lank kan word.

Bosbokke word nie maklik raakgesien nie, omdat hulle digte bosgebiede en rietruigtes langs riviere verkies.

Die ooi is ses tot sewe maande dragtig, waarna 'n enkele lammetjie in die lente of somer gebore word. Bosbokke het 'n moontlike lewensduur van nege jaar.
## Galery 

Bushbuck (Tragelaphus scriptus) (6029190347).jpg|ram
Bushbuck (Tragelaphus scriptus) (6040651479).jpg|ooi
Bushbuck (Tragelaphus scriptus) (6041465641).jpg|ram
Bushbuck (Tragelaphus scriptus) (6042016802).jpg|ram
Bushbuck (Tragelaphus scriptus) (6045311945).jpg|ram
Bushbuck (Tragelaphus scriptus) female (13850862375).jpg|ooi
Bushbuck (Tragelaphus scriptus) female (16657214033).jpg|ooi
Bushbuck (Tragelaphus scriptus) female (17275714392).jpg|ooi
Bushbucks (Tragelaphus scriptus) (6045317422).jpg|ooi en haar lam

## Sien ook 
*Lys van Suider-Afrikaanse soogdiere
*Lys van Suider-Afrikaanse soogdiere volgens wetenskaplike name
*Suider-Afrikaanse soogdiere en hul ordes

## Bronnelys 
*
**Soogdiere van die Krugerwildtuin en ander Nasionale Parke* (1979). Saamgestel deur Die Nasionale Parkeraad. 'n Publikasie van die Raad van Kuratore vir Nasionale Parke van die Republiek van Suid-Afrika. .

## Eksterne skakels 
*
Blesbok

Die **blesbok** (*Damaliscus pygargus phillipsi*) is 'n groot wildsbok wat in die Hoëveld van Suid-Afrika aangetref word.

'n Volwasse blesbok het 'n gemiddelde massa van 80&nbsp;kg en 'n hoogte van 95&nbsp;cm. Die ram het horings wat 51&nbsp;cm lank kan word. Die dier se naam verwys na die wit "bles" op sy gesig. Ook sy pens, kruis en bene is baie ligter as die res van die liggaam.
[duimnael|links|Nabyskoot van die kop, [Eswatini]]
## Sien ook 
*Lys van Suider-Afrikaanse soogdiere
*Lys van Suider-Afrikaanse soogdiere volgens wetenskaplike name
*Suider-Afrikaanse soogdiere en hul ordes

## Bronnelys 
**Soogdiere van die Krugerwildtuin en ander Nasionale Parke* (1979). Saamgestel deur Die Nasionale Parkeraad. 'n Publikasie van die Raad van Kuratore vir Nasionale Parke van die Republiek van Suid-Afrika. .

## Eksterne skakels 
*
Willem Botha

**Willem Botha** (gebore 17 April 1987) is 'n Afrikaanse sanger en akteur. Botha is in 2004 as 'n wenner van die Plusster-talentkompetisie wat deur Die Burger aangebied word aangewys. In 2007 neem hy deel aan kykNET se Idols-reeks en word as naaswenner bekroon waartydens hy 'n platekontrak met Sony-musiek losslaan. Sy debuutalbum, *Kô Ma Hier*, is in 2007 uitgereik. In 2009 ontvang hy 'n *Euro Ster*-toekenning vir sy liedjie ''Dis alles 'n Miracle* in die kategorie vir beste oorspronklike Afrikaanse liedjie.

Botha studeer tans drama aan die Universiteit van Stellenbosch.

## Diskografie 
* *It's Alright*
* 2007: *Inbox Van My Hart*
* 2007: *Kô Ma Hier*
* 2009: *Sê My Nou''

## Filmografie 
* Pretville, 2012
* Liefling, 2010

## Verwysings 
## Sien ook 
* Lys van Suid-Afrikaanse musikale kunstenaars

## Eksterne skakels 
*  
* 

### YouTube 
* 
* 
*
Basterhartbees

Die **basterhartbees** (*Damaliscus lunatus*) is 'n wildsbok wat in die savannes en vloedvlaktes van Suider-Afrika aangetref word. Hy staan ook bekend as die *Tsessebe*.

Volwasse basterhartbeeste het 'n gemiddelde massa van 160&nbsp;kg en hoogte van 120&nbsp;cm. Die bulle het horings wat tot 48&nbsp;cm lank kan word. Hulle maak veral op hul ratsheid en spoed staat om roofdiere te ontsnap. Hierdie bokke is egter so nuuskierig dat hulle soms na enkele meters weer gaan staan om te kyk wat hulle jaag. So word hulle dan gereeld gevang. Basterhartbeeste kom in Noord-Botswana, Oos-Angola, Namibië, Zambië, Zimbabwe en dele van Suid-Afrika voor.

Die koei is vir 8-9 maande dragtig en 'n enkele kalfie word daarna in September of Oktober gebore. Hierdie wildsbokke het 'n moontlike lewensduur van 20 jaar.

## Bou 
Die basterhartbees is 'n middelgroot wildsbok wat sowat 117&nbsp;cm by die skouer staan en tussen 130&nbsp;kg en 150&nbsp;kg weeg. Sy horings word sowat 40&nbsp;cm lank en is oor die volle lengte geriffel.

Die afsonderlike horings groei by die kop weg van mekaar, maar die punte is na mekaar geboë. Die velkleur is vaalrooibruin met grysswart op die gesig en langs die voor- en agterblaaie. Die stert is redelik lank en eindig in 'n klossie lang hare. Die romp loop van die swaarder voorlyf skuins af na 'n ligter agterlyf.

## Gedrag 
Basterhartbeeste lewe in klein familiegroepe op oop grasvlaktes met yl bosse. Hulle vreet hoofsaaklik gras, maar tydens droogtes grawe hulle plantbolle met hul hoewe uit. As water onbekombaar is, kan hulle lank daarsonder klaarkom. Die koei is 8 tot 9 maande lank dragtig en een kalf word normaalweg in Oktober gebore - sowat twee maande vroeër as die kalwers van die meeste ander Suid-Afrikaanse antilope.

In Zambië word hartbeeskalwers selfs reeds in Julie of Augustus gebore. Die kalf is baie ligter van kleur as die volwasse dier. Wanneer gevaar dreig, maak die basterhartbees 'n snorkende geluid om sy makkers te waarsku. Wanneer 'n indringer gewaar word, staan die dier 'n oomblik doodstil met die kop hoog opgelig. Dan vlug hulle en maak heeltemal op hul vaart staat om die vyand te ontvlug.

Daar word geraam dat 'n basterhartbees sowat 96&nbsp;km per uur kan hard- loop en sy snelheid 'n paar kilometer ver kan handhaaf. Kenmerkend vir die boksoort is die kreungeluid wat hy maak as hy sterf.

## Sien ook 
*Lys van Suider-Afrikaanse soogdiere
*Lys van Suider-Afrikaanse soogdiere volgens wetenskaplike name
*Suider-Afrikaanse soogdiere en hul ordes

## Bronnelys 
* Wêreldspektrum, 1982, , volume 2, bl. 192, 193
*
**Soogdiere van die Krugerwildtuin en ander Nasionale Parke* (1979). Saamgestel deur Die Nasionale Parkeraad. 'n Publikasie van die Raad van Kuratore vir Nasionale Parke van die Republiek van Suid-Afrika. .

## Eksterne skakels 
*
Woodmead, Johannesburg

**Woodmead** is 'n kommersiële voorstad in die noordelike deel van Johannesburg, Gauteng, Suid-Afrika. Vier hoofweë ontmoet hier, naamlik die N1 Westelike Verbypad, N1 Ben Schoeman, N3 oostelike verbypad en die M1 (Johannesburg). Verskeie groot besighede is in Woodmead gesetel, insluitend 3M, Accenture, en SAP.

## Besighede en besienswaardighede 
* Bekende 18-putjie gholfbaan wat in 1968 geopen is en waar groot toernooie gespeel word.
* *Keg & Vine* restaurant met 'n kroegtema is tussen "Makro" en die "ProShop" geleë.
* *Woodmead Retail Park*, 'n groot winkelsentrum.

## Verwysings 
## Eksterne skakels 
* Google-kaart van Woodmead
Njala

Die **njala** (*Tragelaphus  angasii*) is 'n wildsbok wat in Suid-Afrika aangetref word. Die naam is afkomstig van die Swahili-benaming vir die diere.

Volwasse njalas het 'n gemiddelde massa van 130&nbsp;kg en 'n hoogte van ongeveer 105&nbsp;cm. Die bul het lang, gedraaide horings wat tot 83&nbsp;cm lank kan word. Die njala word ook beskou as die diersoort waar die skeiding tussen bulle/ramme en koeie/ooie plaasvind.

Die manlike njala is 'n bul en die vroulike njala 'n ooi. Manlike wildsbokke groter as njalas word bulle genoem en kleiner wildsbokke se mannetjies ramme. Vroulike wildsbokke groter as njalas word koeie genoem en kleiner wildsbokke se wyfies ooie.

Die ooi is ses maande dragtig, waarna 'n enkele lam gebore word. Njalas het 'n moontlike lewensduur van agt jaar.

## Bou 
Die njala (*Tragelaphus angasi*), ook soms basterkoedoe of njalabosbok genoem, is 'n middelgroot wildsbok. Die ram het ŉ skouerhoogte van sowat 105&nbsp;cm en weeg meer as 130&nbsp;kg. Sy horings is in 'n spiraal gedraai en gemiddeld sowat 75&nbsp;cm lank, hoewel horings van 83&nbsp;cm lank ook al aangetref is.

Die ram het 'n growwe, grysbruin vel met kort maanhare langs die bokant van die nek en die ruggraat, en lang fraiings aan die onderkant van die nek en pens. Daar is ŉ aantal wit dwars strepe oor die flanke en rug en enkele wit vlekke aan die gesig. Die ooi is aansienlik kleiner, het geen horings nie en haar algemene velkleur is rooibruin. Maanhare en die fraiings ontbreek ook, terwyl die wit dwars strepe baie duideliker sigbaar is as by die ram.

## Gedrag 
Njalas hou in dig beboste gebiede naby water. Hulle vreet hoofsaaklik blare, lote en vrugte en suip gereeld water. Hulle is sosiale diere wat in klein familiegroepe wei, maar alleenloperbul of 'n klein trop bulle word soms aangetref.

Njalas is baie waaksame diere wat ŉ skor blaffie gee wanneer hulle skrik. Die ooi is sowat 6 maande dragtig en net een lam word in die lente of somer gebore. Njalas word hoofsaaklik in die oostelike dele van Suider-Afrika asook in die Krugerwildtuin aangetref. Hul voortbestaan is in ŉ stadium bedreig, maar vanweë streng beheermaatreëls teel hulle in die laaste jare weer aan.

## Sien ook 
* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

## Bronnelys 
* Wêreldspektrum, 1982, , volume 21, bl. 26
*
**Soogdiere van die Krugerwildtuin en ander Nasionale Parke* (1979). Saamgestel deur Die Nasionale Parkeraad. 'n Publikasie van die Raad van Kuratore vir Nasionale Parke van die Republiek van Suid-Afrika. .

## Eksterne skakels 
*
Kolhaas

Die **kolhaas** (*Lepus saxatilis*) is 'n haas wat in Suid-Afrika, dele van Sentraal-Afrika en Namibië voorkom. Die kolhaas is groter as die vlakhaas maar kleiner as die springhaas. Die springhaas is egter nie 'n ware haas nie maar 'n knaagdier.

## Voorkoms 
Die haas is dofgelerig met swartgrys kolle wat van naby beskou 'n sout-en-peper voorkoms het. Die ken en onderdele is wit. Om die keel is 'n kraag van dieselfde kleur as die bodele met 'n wit kol op die voorkop. Die kol op die bokant van die nek wissel van baksteenbruin tot oranjegeel. Die stert is swart aan die bokant en wit aan die onderkant, en die pote is dofgeel. Hierdie hase het 'n gemiddelde lengte van 60&nbsp;cm en die wyfie is effens groter as die mannetjie.

## Habitat en gewoontes 
Hulle hou van ruigtes met stukke grasveld en vermy oop grasvlaktes of digte bos. Kolhase is naglewend; hulle kom na sononder uit en soek teen sonop weer hul skuilplekke op. Hulle is gewoonlik alleen en is gevoelig vir koue weer. Kolhase se natuurlike vyande is die luiperd, leeu, rooikat, vaalboskat, tierboskat, wildehond, sivet, rooijakkals en breëkoparend.

Hulle eet veral groen gras, blare, lote en stingels. Telkens word twee tot drie kleintjies gebore na 'n dratyd van ±5 weke. Die kolhaas het 'n moontlike lewensduur van 7,5 jaar.

## Sien ook 
* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

## Bronnelys 
* *Soogdiere van die Krugerwildtuin en ander Nasionale Parke* (1979). Saamgestel deur Die Nasionale Parkeraad. 'n Publikasie van die Raad van Kuratore vir Nasionale Parke van die Republiek van Suid-Afrika. .
* Die Soogdiergids van Suider-Afrika. Burger Cillié. 2009.
Geelpooteekhorinkie

Die **geelpooteekhorinkie**, ook genoem die **boomeekhoring** (*Paraxerus cepapi*),  is eekhoring wat in beboste gebiede in groot dele van Afrika voorkom.

Hierdie eekhorings is oordag aktief in bome lewe. Hul dieet bestaan hoofsaaklik uit insekte, aalwynblare, blaarknoppies, vrugte, sade en bessies.

Volwasse geelpooteekhorinkies het 'n gemiddelde lengte van 40&nbsp;cm. Die wyfie baar telkens twee tot vier kleintjies in 'n hol boomstam. Geelpooteekhorinkies het 'n moontlike lewensduur van 15 jaar.

## Sien ook 
* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

## Bronnelys 
* 
* *Soogdiere van die Krugerwildtuin en ander Nasionale Parke* (1979). Saamgestel deur Die Nasionale Parkeraad. 'n Publikasie van die Raad van Kuratore vir Nasionale Parke van die Republiek van Suid-Afrika. .
Kaapse grondeekhoring

[duimnael|links|Twee grondeekhorings naby [Solitaire in die Namibwoestyn, Namibië]]
Die **Kaapse grondeekhoring** of bloot **grondeekhoring** (*Xerus inauris*) (soms verkeerdelik 'n waaierstertmeerkat genoem – dis glad nie 'n meerkat nie – en voorheen ook waaiersterteekhoring genoem) kom in die droë streke van Suider-Afrika voor. Hulle lewe in gate in die grond wat hulle self grawe en wat gemiddeld 700 m² beslaan en 2 tot 100 ingange kan hê. Hulle deel hulle gate dikwels met stokstertmeerkatte en witkwasmuishonde.

## Dieet en afmetings 
Hulle vreet hoofsaaklik plante en sade en sal ook wortels en bolle onder die grond uitgrawe. Hulle drink nie water nie en kry al hulle vog uit hulle voedsel. Volwasse grondeekhorings het 'n gemiddelde lengte van 45&nbsp;cm, met die mannetjies effens langer (424–476 mm) en swaarder (423–649 g) as die wyfies (435–446 mm en 444–600 g). 

## Lewensloop en gewoontes 
Hulle lewe in groepe van 2–3 volwasse wyfies en 'n maksimum van nege onvolwassenes van albei geslagte asook die wyfies se afhanklike nageslag. Een tot drie kleintjies word gebore. So 'n groep beset gewoonlik 'n gebied van sowat 4 hektaar. Groepe met meer as drie wyfies verdeel in kleiner groepe. Volwasse mannetjies leef afsonderlik en kom net by die wyfies as dié op hitte is. Mannetjies kan as tot soveel as 19 onverwante individue saamleef en grootte en lede van die groepe verander gedurig. Grondeekhorings het 'n moontlike lewensduur van tot 15&nbsp;jaar.

## Sien ook 
* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

## Bronnelys 
* 
* *Soogdiere van die Krugerwildtuin en ander Nasionale Parke* (1979). Saamgestel deur Die Nasionale Parkeraad. 'n Publikasie van die Raad van Kuratore vir Nasionale Parke van die Republiek van Suid-Afrika. .

## Eksterne skakels
Springhaas

Die **springhaas** (*Pedetes capensis*) is nie werklik 'n haas nie, maar 'n knaagdier en die enigste lewende spesie in die familie *Pedetidae*. Hulle is dus nie verwant aan die kolhaas en vlakhaas nie. Hulle kom voor in feitlik die hele Suid-Afrika met die uitsondering van die suid-weste en kom ook voor in Botswana en Namibië.

## Voorkoms 
Die springhaas lyk meer soos 'n kangaroe as 'n haas; die voorste bene is baie kort en die agterste bene is baie lank en sterk. Die kleur varieer van ligte vaalbruin tot geelbruin terwyl die ken wit en die onderkant vuilwit is. Die stert het 'n breë swart kwas op die punt en is verder rooierig van kleur. Die oë is opvallend groot en die ore is smal en regop. Volwasse springhase het 'n gemiddelde massa van 4&nbsp;kg en 'n lengte van ongeveer 80&nbsp;cm.

## Habitat en gewoontes 
Die soogdier hou langs riviere of panne met afsettings van sanderige slikgrond. Hulle vermy swaar en harde grond. Hierdie diere is snags aktief en vreet hoofsaaklik plantmateriaal, maar sal soms ook insekte vreet. Oordag skuil hulle in gate in die grond. Drie tot vier kleintjies word telkens gebore. Springhase het 'n moontlike lewensduur van 7,5 jaar. Springhase se natuurlike vyande is die witkwasjakkals, Bruin hiëna, luiperd, gevlekte hiëna, leeu, rooikat, rooijakkals en jagluiperd.

## Sien ook 
* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

## Bronnelys 
* *Soogdiere van die Krugerwildtuin en ander Nasionale Parke* (1979). Saamgestel deur Die Nasionale Parkeraad. 'n Publikasie van die Raad van Kuratore vir Nasionale Parke van die Republiek van Suid-Afrika. .
* 
* Die Soogdiergids van Suider-Afrika. Burger Cillié. 2009.
Vlag van die Dominikaanse Republiek

Die **nasionale vlag van die Dominikaanse Republiek** is op 6 November 1844 amptelik in gebruik geneem. Die vlag vertoon ’n wit Sint Joriskruis met ’n blou reghoek bo aan die vlagpaalkant en onder aan die wapperkant en ’n rooi reghoek onder aan die vlagpaalkant en bo aan die wapperkant; die landswapen verskyn in die middel van die kruis.

## Simboliek 
duimnael|links|Wapen van die Dominikaanse Republiek
Die kleure op van die vlag stel elk iets voor. Blou stel Vryheid of die lug voor, rooi kan die bloed van die patriotte voorstel wat gevloei het in die stryd om onafhanklikheid en die wit is ’n simbool van opoffering en dit stel waardigheid, die rustige karakter van die Dominikane en hul toewyding tot vrede voor.

## Ontwerp 
### Kleure 
Die kleurskema word hieronder gelys:

## Ander vlae 

Lêer:Flag of the Dominican Republic (up to 1844).svg|  Vlag van die Dominikaanse Republiek tot en met 1844
Lêer:Roundel of the Dominican Republic.svg| Rondeau van die Lugmag van die Dominikaanse Republiek
Lêer:Naval Jack of the Dominican Republic.svg| Vlootgeus van die Dominikaanse Republiek
Lêer:Air Force Ensign of the Dominican Republic.svg| Lugmagvaandel van die Dominikaanse Republiek
Lêer:Army Flag of the Dominican Republic.svg| Weermagvaandel van die Dominikaanse Republiek
Lêer:Bandera del Poder Judicial-Suprema Corte de Justicia República Dominicana.svg| Vlag van die Hooggeregshof van die Dominikaanse Republiek
Lêer:Bandera de la Policia Nacional de La Republica Dominicana.svg| Polisievaandel van die Dominikaanse Republiek
Lêer:Presidential Standard of the Dominican Republic (At Sea).svg| Standaard ter see van die President van die Dominikaanse Republiek

## Geskiedenis 
Die vlag van die Dominikaanse Republiek is afgelei van die vlag van La Trinitaria, wat op sy beurt gebaseer is op die vlag van Haïti. Op 27 Februarie 1844 het die Dominikaanse Republiek onafhanklik geword en van 6 November 1844 het hulle ’n eie vlag gebruik. Hierdie vlag het, net soos die huidige vlag, bestaan uit vier vlakke wat geskei is deur ’n wit kruis. In die vlag van 1844 was die boonste twee vlakke blou en die onderste twee vlakke rooi. Vanaf 1861 was die Dominikaanse Republiek onder Spaanse bestuur maar in 1863 is daar oorlog (wat twee jaar sou duur) gevoer teen die Spanjaarde. Op 14 September 1863 is ’n nuwe vlag vasgestel wat sedertdien steeds in gebruik is.

## Sien ook 
## Verwysings 
## Eksterne skakels 
*  Dominikaanse Republiek by *Flags of the World*.
*
Hans Dijkstal

**Henri Frans (Hans) Dijkstal** (Port Said, 28 Februarie 1943 - Wassenaar, 9 Mei 2010) was 'n Nederlandse politikus.

Dijkstal is gebore in Egipte. Omstreeks 1966 word hy lid van die liberale Volksparty vir Vryheid en Demokrasie (VVD). Van 1974 tot 1986 het hy in die raad van die munisipaliteit van Wassenaar gesit. Van 1982 tot 1994 was hy lid van die Tweede Kamer. Daarna was hy van 1994 tot 1998 minister van Binnelandse Sake en vise-premier in die Kok I-kabinet. Van 1998 tot 2002 was hy weer lid van die Tweede Kamer asook die politieke leier van die VVD.  

Hans Dijkstal is op die ouderdom van 67 oorlede.

## Eksterne skakels 
*  H.F. (Hans) Dijkstal, Parlement & Politiek
Broers in Christus

[duimnael|200px|Die *Christadelphian Hall* in [Bath (Engeland)]]
**Broers in Christus** (in Engels *Christadelphians*) is 'n nie-trinitariese Christelike denominasie wat in die 19de eeu in die Verenigde State van Amerika deur John Thomas gestig is.

Hulle vernaamste geloofsoortuigings is:
* Die Bybel is die Godgegewe Woord.
* Jesus Christus is die Seun van God, maar nie God self nie en bestaan nie voor sy geboorte nie.
* Christus sal na die aarde terugkeer om die Koninkryk van God op aarde te verwesenlik.
* Dood is onbewustheid. Hulle verwerp die onsterflikheid van die siel en die geloof in 'n ewige onsterflikheid.
* Hel beteken die graf en is nie 'n plek van ewige foltering nie.
* Doop geskied met volkome onderdompeling in water as 'n volwassene.
* Die Heilige Gees is nie 'n persoon nie, maar die Krag van God
* Satan is nie 'n wese wat self bestaan nie, maar 'n simbool van menslike verdorwenheid of slegtheid.

## Verwysings 
## Eksterne skakels 
* Bybel Beginsels
* Broeders in Christus.nl tijdschrift *Met Open Bijbel*
* Christadelphian Bible Mission Southern Africa
*Lafnie's Drift (De Jager's Drift), Natal : 1895/1896 Back Row : 1 Bro Sigvart Larsen, 2 Bro Milner, 3 Bro E Milner, 4 Bro C Milner, 5 Bro Dogoya Libisi Front Row : Sis Lafnie, Bro Lafnie, Bro Milner, Sis Milner, Sis van Rooyen - from Christadelphian page 140 March 1906
Wassenaar

**Wassenaar** is 'n dorp en munisipaliteit in die Nederlandse provinsie Zuid-Holland. Die munisipale gebied het sowat 26&nbsp;000 inwoners (2012) en 'n oppervlakte van 62,50&nbsp;km² (waarvan 11,36&nbsp;km² water). Wassenaar is 'n noordelike voorstad van Den Haag, lê aan die Noordsee en het heelwat dyke.

## Bekende inwoners 
* Hans Dijkstal (1943-2010), politikus
* Willem-Alexander van Nederland (1967), koning van Nederland (sedert 30 April 2013)
* Máxima Zorreguieta (1971), koningin van Nederland (sedert 30 April 2013)

## Eksterne skakels 
*  Amptelike webwerf van die munisipaliteit
Coscoroba-swaan

Die **Coscoroba-swaan** is 'n watervoël wat in Suid-Amerika voorkom. Dit is egter nie 'n ware swaan nie en word tans onder sy eie genus, *Coscoroba*, geplaas, in plaas van onder *Cygnus*, saam met die ander swane.

Coscoroba-swane lyk ook meer op fluiteende as swane, met sy kleiner bou en korter nek. Volwasse voëls is redelike groot, tussen 87 en 113&nbsp;cm, met 'n massa tussen 3,2 en 3,6&nbsp;kg. Hulle het 'n spierwit veredos met 'n helderpienk eendagtige snagwel en gewebde pote.

Hulle word in Tierra del Fuego, Argentinië, Chili, Uruguay, Paraguay en Brasilië aangetref. Hul habitat bestaan uit die mere en moeraslande van hierdie gebiede.

Hul dieet bestaan hoofsaaklik uit waterplante en lêkorrels vir hoenders of eende, asook drywende korrels. Daarnaas sal hulle ook waterinsekte, klein vissies (of viseiers) en selfs klein skulpdiertjies vreet.

Die Coscoroba-swaan maak 'n buitengewone roepgeluid, bestaande uit vier harde note wat geleidelik sagter geroep word. Hulle maak ook 'n harde "kos-kor-oe" geluid, wat tot hul naam gelei het.

Paartjies broei die hele jaar deur. 'n Broeisel bestaan uit 4-7 eiers en daar is al aantekening gemaak van een broeipaar wat 18 kuikens uit drie broeisels grootgemaak het. Die buitengewoon hoë nes word van strooi gebou. Die wyfie lê telkens vier tot sewe eiers wat na 34 tot 36 dae uitbroei. Na twee tot drie jaar is die kuikens self broeigereed. Coscoroba-swane het 'n moontlike lewensduur van 36 jaar.

Alhoewel die bevolkings van hierdie voël geensins volop is nie, word die Coscoroba-swaan nie as 'n bedreigde spesie dier beskou nie. Die voortdurende verlies van hul habitat is hul ernstigste bedreiging.

## Sien ook 
* Alfabetiese lys van Suid-Afrikaanse voëls
* Lys van Suid-Afrikaanse voëls (Groepeer)
* Lys van Suider-Afrikaanse voëls volgens wetenskaplike name

## Bronnelys 
* Hilko Insel, (2005): *Eksotiese Watervoëls*. LAPA Uitgewers, Pretoria. 
* *Animal Bytes: Coscoroba Swan *, by www.seaworld.org. Besoek op 11 Mei 2010.
Koezma Minin

[duimnael|200px|Koezma Minin (regs) en prins [Dmitri Pozjarski in ’n 19de-eeuse skildery deur Michail Skotti.]]

**Koezma Minin** (Russies: Кузьма Минин; volle naam Koezma Minitsj Zacharjef-Soechoroeki, Кузьма Минич Захарьев Сухорукий; ? – 1616) was ’n handelaar van Nizjni Nowgorod, Rusland, wat saam met prins Dmitri Pozjarski ’n nasionale held geword het vir sy rol in die verdediging van Rusland teen die Pools-Litause Gemenebes in die vroeë 17de eeu.

Minin was ’n vooruitstrewende vleishandelaar in Nizjni Nowgorod. Toe ’n patriotiese beweging in sy tuisdorp begin word, het die plaaslike handelaars Minin gekies om toesig te hou oor die hantering van die publiek se geld en om ’n vrywilligerleër op die been te bring.

Die leër, wat deur prins Pozjarski gelei is, het die Poolse soldate op 1 November 1612 uit die Kremlin verdryf en so ’n einde gebring aan die Russiese Tyd van Beroeringe. Minin het homself bewys as ’n goeie aanvoerder en is ’n edelman gemaak onder die nuut verkose tsaar Michail Romanof. Hy is in 1616 dood.

20px|linksHierdie artikel is vertaal vanuit die Engelse Wikipedia
Watershed

**Watershed** is 'n Suid-Afrikaanse pop- en rock-musiekgroep wat in 1998 in Johannesburg gestig is.

## Groeplede 
* Craig Hinds (hoofsanger, klavier, akoestiese kitaar)
* Nic Rush (kitaar)
* James Sunney (baskitaar)
* Peter Auret (tromme)
* Hylton Brooker (sleutelbord).

## Suid-Afrikaanse diskografie 
*Hier volg Watershed se Suid-Afrikaanse diskografie. Hulle het ook albums in Duitsland en moontlik in ander lande uitgereik*:

### Enkelspelers 
* *Indigo Girl* (2002)

### Albums 
* *In the Meantime*, vrygestel in 2000 – bereik platinum-status
* *Wrapped in Stone*, vrygestel in 2003 – bereik goue-status
* *Mosaic*, vrygestel op 10 Oktober 2005 – bereik platinum-status
* *Staring at the Ceiling*, vrygestel op 4 Augustus 2008 – bereik goud

## Sien ook 
* Lys van Suid-Afrikaanse musiekgroepe

## Verwysings 
## Eksterne skakels 
* Watershed se amptelike webtuiste
Dmitri Pozjarski

[duimnael|200px|Prins Dmitri Pozjarski (links) en [Koezma Minin in ’n 19de-eeuse skildery deur Michail Skotti.]]

**Dmitri Michailowitsj Pozjarski** (Russies: Дмитрий Михайлович Пожарский; 17 Oktober 1577 – 30 April 1642) was ’n prins van die Rjoerik-dinastie wat Rusland tydens die Tyd van Beroeringe gelei het in ’n stryd om onafhanklikheid van die Pools-Litause Gemenebes. Dit het gelei tot die Poolse onttrekking ná Rusland se oorwinning met die Slag van Moskou in 1612.. Hy het die nuwe titel "Redder van die Moederland" van tsaar Michail Romanof gekry en 'n volksheld geword wat in die Gedenkteken vir Minin en Pozjarski op Rooiplein in Moskou vereer is.

## Herkoms 
Pozjarski was ’n afstammeling van ’n dinastie van soewereine prinse van die dorp Starodoeb-aan-die-Kljazma naby Soezdal. Die familie was nooit baie bekend nie en kennis is eers van Pozjarski se loopbaan geneem nadat hy deelgeneem het aan die nasionale vergadering wat Boris Godoenof in 1598 tot die Russiese kroon verkies het. Pozjarski se noue verbintenis met die troon gedurende Godoenof se bewind het hom 'n invloedryke persoon in Rusland gemaak. 

Teen 1610 was daar ’n algemene teenstand teen die heerskappy van die Pools-Litause Gemenebes en Pozjarski het by die rebelle aangesluit. In die herfs van 1611 is hy genader om die vrywilligerleër wat in Nizjni Nowgorod ontstaan het, te lei. Die prins het ingestem, op voorwaarde dat Koezma Minin, ’n verteenwoordiger van die stad se handelaars, hom bystaan.

## Die geveg om Moskou 
duimnael|150px|Poolse soldate gee oor aan prins Pozjarski (deur Boris Tsjorikof).
Pozjarski en sy leër het eers na Jaroslawl opgeruk en ’n halwe jaar daar gewag. Pozjarski, ’n godsdienstige man, het hier tot die Kazanse Ikoon van Gods Moeder, een van die heiligste Russiese ikone, gebid voor hy teen Moskou opgeruk het. Op pad het hy verskeie godsdienstige rituele uitgevoer voor hy eindelik op 18 Augustus 1612 naby Moskou kamp opgeslaan het. Daarna het sy leër die Kremlin omsingel en alle voorraad aan die Poolse garnisoen daar afgesny. ’n Hongersnood het in die Kremlin ontstaan en die Poolse soldate het hulle in Oktober aan Pozjarski oorgegee.

Al die klasse in Rusland is verenig in hul steun van die Romanof-tsaars en daarmee is die grondslag gelê vir die magtige Russiese Ryk. Die prins het ná sy oorwinning die Katedraal van die Kazanse ikoon van Gods Moeder (Собо́р Каза́нской ико́ны Бо́жией Ма́тери, Sobor Kazanskoi ikoni Bozjnei Materi), of Kazan-katedraal (Каза́нский собо́р, Kazanski sobor), op die Rooiplein laat bou.

## Nalatenskap 
Pozjarski se familie het in 1672 uitgesterf met die dood van sy kleindogter, wat getroud was met prins Joeri Dolgoroeki, die beroemdste Russiese bevelvoerder van sy tyd. Hy is egter nog lank geëer deur die Romanofs, wat hul kroon in ’n groot mate aan hom te danke gehad het.

## Verwysings
## Skakels
Kremlinmuur-dodeakker

duimnael|240px|’n Deel van die dodeakker aan die Kremlinmuur.

Begrafnisse in die **Kremlinmuur-dodeakker** in Moskou het in November 1917 begin toe 240 slagoffers van die Russiese Rewolusie in massagrafte aan Rooiplein begrawe is. Die dodeakker is vandag aan weerskante van die Lenin-mausoleum, wat eers in 1924 in hout en in 1929–1930 met stene herbou is. Nadat die laaste massabegrafnis in 1921 daar gehou is, is begrafnisse aan Rooi Plein gereserveer as die laaste eer aan bekende politici, militêre leiers, ruimtevaarders en wetenskaplikes.

Van 1925 af is begrafnisse vervang deur die plasing van die as van afgestorwenes in die Kremlinmuur self. Begrafnisse is in 1946 hervat met dié van Michail Kalinin. Daar is altesaam 12 individuele grafte; die laaste toevoeging is Konstantin Tsjernenko in Maart 1985. Die laaste mens wie se as in die muur geplaas is, was die Sowjet-minister van verdediging Dmitri Oestinof in Desember 1984.

Die dodeakker is sedert 1974 ’n beskermde baken.

## Omstredenheid 
Die Lenin-mausoleum is die afgelope paar jaar in omstredenheid gehul. Baie mense, soos die laaste Sowjet-staatshoof wyle Michail Gorbatsjof, meen Lenin se lyk moet eindelik begrawe word.

## Verwysings 
* 20px|linksHierdie artikel is vertaal vanuit die Engelse Wikipedia
Voormalige Moskouse Provinsiale Raadsgebou

duimnael|regs|Die gebou in 2018.
Die **Voormalige Provinsiale Raadsgebou** (Губернское правление, Goebernskoje prawlenije) is een van die minder opvallende geboue aan Rooiplein in Moskou. Dit staan tussen die Opstandingspoort en Kazan-katedraal. Dit is in 1733-1740 gebou en het lank gedien as die administratiewe hoofkwartier van Moskou en die Moskou-provinsies (wat min of meer ooreengestem het met die huidige Moskou-oblast). Tydens die oorlog teen Napoleon in 1812, toe groot dele van Moskou verwoes is, het dié gebou ook in die slag gebly. Dit is daarna herbou onder leiding van die argitek Joseph Bové, wat in ’n groot mate betrokke was by die herbou van die stad.
Nick Clegg

**Nicholas William Peter (Nick) Clegg** (gebore op 7 Januarie 1967 in Chalfont St Giles, Buckinghamshire) is 'n Britse politikus. Hy was tussen 2007 en 2015 die politieke leier van die Liberaal-Demokrate en is sedert 2005 lid van die Britse Laerhuis. Vanaf 11 Mei 2010 tot 8 Mei 2015 was hy vise-Eerste Minister in 'n koalisie van die Konserwatiewe Party met die Liberaal-Demokrate.

Sy moeder kom uit Nederland, sy vader is van Ruslandduitse en Britse afkoms. Hy is tweetalig - Engels en Nederlands - opgevoed. Hy praat ook vlot Spaans, Duits en Frans.

## Verwysings 
## Eksterne skakels 
*  Amptelike webwerf
2030

Die **jaar 2030** sal 'n gewone jaar wees wat volgens die Gregoriaanse kalender op 'n Dinsdag sal begin. Dis sal die 30ste jaar van die 21ste eeu n.C. wees. Dit sal ook die eerste jaar van die dekade 2030's wees. Soos ander gewone jare sal die jaar 12 maande, 52 weke en 365 dae hê.

Die Verenigde Nasies verwag dat die wêreldbevolking die jaar ongeveer 8,11 miljard mense sal bereik.

## Gebeure 
* 8 Februarie – Die 26ste Olimpiese Winterspele begin in die Franse Alpe en Nice.
* 20 Februarie – Afsluitingseremonie van die Olimpiese Winterspele 2030.
* 8–19 Maart – Die 15de Paralimpiese Winterspele sal in die Franse Alpe en Nice gehou word.
* 30 Mei – Hemelvaartsdag.
* Junie – Die 12de T20I-wêreldbeker word in Engeland, Ierland en Skotland aangebied.
* 13 Junie–21 Julie – Die 24ste Sokker-Wêreldkampioenskap word in Argentinië, Marokko, Paraguay, Portugal, Spanje en Uruguay aangebied, presies eenhonderd jaar na die eerste toernooi in 1930.
* 15 Augustus – Mariahemelvaart.
* 25 November – Totale sonsverduistering tussen Namibië en Australië.
* Die outeursreg op die liedjie *Happy birthday to you*, wat tans aan die *Warner-musiek* behoort, sal verstryk.
2028

Die **jaar 2028** sal 'n skrikkeljaar wees wat volgens die Gregoriaanse kalender op 'n Saterdag sal begin. Dis sal die 28ste jaar van die 21ste eeu n.C. wees. In teenstelling met gewone jare sal die jaar 366 dae en 'n 29 Februarie hê.

## Gebeure 
* 25 Mei – Hemelvaartsdag.
* 26 Junie – Die asteroïde 2001 WN5 steek die Aarde op ongeveer 250&nbsp;000 kilometer verby.
* 21 Julie – Die Olimpiese Somerspele 2028 begin in Los Angeles, Verenigde State.
* 6 Augustus – Afsluiting van die Olimpiese Somerspele 2028.
* 22 Augustus–3 September – Die Paralimpiese Somerspele 2028 sal gehou word.
* Oktober – Die 11de T20I-wêreldbeker word in Australië en Nieu-Seeland aangebied.
2027

Die **jaar 2027** sal 'n gewone jaar wees wat volgens die Gregoriaanse kalender op 'n Vrydag sal begin. Dis sal die 27ste jaar van die 21ste eeu n.C. wees. Soos ander gewone jare sal die jaar 12 maande, 52 weke en 365 dae hê.

## Gebeure 
* 26 Maart – Ludwig van Beethoven is 200 jaar terug oorlede.
* 6 Mei – Hemelvaartsdag.
* 24 Junie–25 Julie – Die 10de Vrouesokkerwêreldbeker word in Brasilië aangebied.
* 10 September–23 Oktober – Die 11de Rugbywêreldbeker word in Australië aangebied.
* Oktober–November – Die 14de Krieketwêreldbeker word in Suid-Afrika, Zimbabwe en Namibië aangebied.
* Die outopsieverslag van Elvis Presley word vrygestel.
* Die dokumente met betrekking tot Martin Luther King jr. word vrygestel.
2029

Die **jaar 2029** sal 'n gewone jaar wees wat volgens die Gregoriaanse kalender op 'n Maandag sal begin. Dis sal die 29ste jaar van die 21ste eeu n.C. wees. Dit sal ook die laaste jaar van die dekade 2020's wees. Soos ander gewone jare sal die jaar 12 maande, 52 weke en 365 dae hê.

## Gebeure 
* 13 April – Die asteroïde Apophis sal langs die Aarde verby skraap. Daar is 'n kans van 1 tot 45&nbsp;000 dat hy die Aarde sal raak.
* 10 Mei – Hemelvaartsdag.
* Oktober – Die 10de Kampioenetrofee word in Indië aangebied.
* Die 11de Vrouerugbywêreldbeker word in Australië aangebied.
* Die musiek van Buddy Holly se kopiereg verval en geag as in die publieke domein te wees.
* Die FBI kan vertroulike ondersoekverslae met betrekking op die Moord op president John F. Kennedy openbaar maak.

## Voorspelde en geskeduleerde gebeurtenisse 
* 10–17 Maart – Die Spesiale Olimpiese Wêreldwinterspele van 2029 word in Switserland gehou.
* 25 Maart – Indien dit nie vroeër geaktiveer word nie, sal die volgende Duitse federale verkiesing nie later as hierdie datum plaasvind nie.
* 13 April – Asteroïde 99942 Apophis, met 'n breedte van 335 meter (1 100 voet), sal die Aarde minder as 32 000 kilometer (20 000 myl) van die Aarde se oppervlak verbybeweeg: nader as geosinchrone satelliete. Toe dit ontdek is, is dit as 'n ernstige bedreiging vir die Aarde beskou, maar sedertdien het verfynte voorspellings enige impakrisiko vir die volgende 100 jaar uitgesluit. Dit sal die naaste benadering van 'n asteroïde van hierdie grootte wees wat wetenskaplikes voorspel het.
* 11 Julie–22 Julie – Die 2029 Somerwêrelduniversiteitspele word in Noord-Carolina, Verenigde State, gehou.
* 17 September – Indien dit nie vroeër geaktiveer word nie, sal die Noorse parlementsverkiesing van 2029 nie later as hierdie datum plaasvind nie.
* 15 Augustus – Indien dit nie vroeër geaktiveer word nie, sal die volgende algemene verkiesing van die Verenigde Koninkryk nie later as hierdie datum plaasvind nie.
*
*
Vlakhaas

Die **vlakhaas** of **rooipootjie** (*Lepus capensis*) is 'n haas wat in die meeste dele van Afrika voorkom. Die vlakhaas is kleiner as die kolhaas en die springhaas. Die springhaas is egter nie 'n ware haas nie maar 'n knaagdier.

## Voorkoms 
Die kleur van die vlakhaas varieer baie. By vlakhase wat in vogtiger dele woon is die lyf dofgeel met swartgrys spikkels terwyl die agternekkol bruinpienk en die stert bo donker en onder wit is. By die vlakhase in droër gebiede is die lyf gryswit, die agternekkol is liggrys en die stert bo is dofswart en wit onder. Om die oë van al die tipes vlakhase is 'n soom van liggeel hare en net bokant die oë is 'n langwerpige ligbruin kol. Die wyfie is effens groter as die mannetjie. Volwasse vlakhase word gemiddeld 70&nbsp;cm lank.

## Habitat en voorkoms 
Hulle verkies operige droë grasvlaktes met kolle lang gras of bossies vir skuiling. Hulle is naglewend en gevoelig vir koue. Hierdie hase woon nie in gate nie, maar sal wel gate gebruik om in te skuil as hulle gevaar vermoed wat kolhase nie doen nie. Oor die algemeen word telkens twee kleintjies gebore na 'n dratyd van ±6 weke. Vlakhase het 'n moontlike lewensduur van 5-6 jaar. Vlakhase se natuurlike vyande is die luiperd, leeu, rooikat, vaalboskat, wildehond en breëkoparend.

## Sien ook 
* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

## Bronnelys 
* 
* *Soogdiere van die Krugerwildtuin en ander Nasionale Parke* (1979). Saamgestel deur Die Nasionale Parkeraad. 'n Publikasie van die Raad van Kuratore vir Nasionale Parke van die Republiek van Suid-Afrika. .
* Die Soogdiergids van Suider-Afrika. Burger Cillié. 2009.
Natalse rooihaas

Die **Natalse rooihaas** (*Pronolagus crassicaudatus*) is 'n haas wat in Mosambiek en KwaZulu-Natal voorkom. Die diertjie staan ook bekend as die *Natalse rooiklipkonyn*.

## Voorkoms 
Die dier se pels is dig en grof en die kleur is sout-en-peper rooibruin terwyl die onderkant roeserig dofgeel is. Die ken is wit of gryswit en van die wange loop 'n breë strook tot by die agternek wat kontrasteer met die res van die lyf. Die diertjie se massa is 1,3 – 3,1 kg.

## Habitat 
Hulle vreet gras, veral jong gras. Hulle kom in rotsagtige terrein voor, soos kranse, kliprantjies en rotsagtige klowe met eetbare gras. Hulle natuurlike vyande is die luiperd, rooikat en vaalboskat.

Na 'n dragtyd van een maand word een of twee kleintjies gebore gewoonlik in die somer.

duimnael|links|Verspreiding

## Sien ook 
* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

## Bronnelys 
* Lagomorph Specialist Group 1996.  Pronolagus crassicaudatus .   2006 IUCN Red List of Threatened Species. Verkry op 31 Julie 2007.
* *Soogdiere van die Krugerwildtuin en ander Nasionale Parke* (1979). Saamgestel deur Die Nasionale Parkeraad. 'n Publikasie van die Raad van Kuratore vir Nasionale Parke van die Republiek van Suid-Afrika. .
* Die Soogdiergids van Suider-Afrika. Burger Cillié. 2009.
Singswaan

Die **singswaan** (*Cygnus cygnus*) is groot swaan wat in die Noordelike halfrond aangetref word.

Hierdie swane het 'n verspreiding wat strek van Ysland in die weste, tot Noord-Skandinawië en Finland en selfs verder oos, deur Rusland en Siberië, tot by die Kamchatka-skiereiland, op die Commander-eilande en in Anadyr. Alhoewel geensins algemeen nie, kan enkele voëls ook in Skotland, Ierland, Indië, China en Japan aangetref word.

Singswane het 'n spierwit veredos met 'n lang nek. Hul snawel is, soos ook by die Bewick- en fluitswaan, swart met geel merke by die basis, alhoewel die geel merke by die basis baie meer opmerklik is by die singswaan. Hierdie swane het 'n harde roep: 'n beuelgeskal wat uit twee note bestaan, die tweede noot hoër as die eerste.

border|links|200px

Hul dieet bestaan hoofsaaklik uit waterplante, klein diertjies (soos wurms, waterinsekte en varswaterslakke) en lê- of drywende korrels vir hoenders en eende.

Singswane volg 'n seremonie wanneer hulle mekaar die hof maak: die paar swem na mekaar toe, terwyl hulle hul onderlywe uit die water lig, met hul vlerke klap en hulle koppe en nekke na bo strek. Singswane kies lewenslange maats en broei van September tot Desember. Hulle bou 'n groot nes van strooi en gras, waarin die wyfie vier tot nege roomwit eiers lê. Die kuikers verskyn na 35 tot 40 dae sal vir die res van die winter by hul ouers bly. Na vier tot vyf jaar is die nuwelinge broeigereed.

## Sien ook 
* Alfabetiese lys van Suid-Afrikaanse voëls
* Lys van Suid-Afrikaanse voëls (gegroepeer)
* Lys van Suider-Afrikaanse voëls volgens wetenskaplike name

## Bronnelys 
* 
* Hilko Insel, (2005): *Eksotiese Watervoëls*. LAPA Uitgewers, Pretoria.
Trompetterswaan

Die **trompetterswaan** (*Cygnus buccinator*) is die grootste voël endemies aan Noord-Amerika en een van die grootste watervoëls in die wêreld.

Hierdie groot swane - die grootste van al die swane - het 'n vlerkspan van tot 3&nbsp;m. Hulle het 'n spierwit veredos, met hul kenmerkende lang nek en hul snawels is geheel en al swart. Hulle het 'n harde roep wat, soos die naam aandui, soos 'n trompet klink.

Hulle dieet bestaan hoofsaaklik uit waterplante, maar hulle sal ook die lêkorrels van hoenders en eende vreet.

Trompetterswane broei tussen Oktober en Desember en tans slegs in die Red Rock Lakes National Wildlife Refuge, die Yellowstone Nasionale Park en 'n paar ander beskermde gebiede in Montana, Idaho en Wyoming in die VSA, Kanada en Alaska. Hulle bou 'n groot nes naby die water, wat uit die wortels en stingels van waterplante bestaan. Die wyfie lê vier tot sewe eiers, wat na 33 tot 40 dae uitbroei. Na vier tot vyd jaar is die kuikens self broeigereed.

## Bronnelys 
* 
* Hilko Insel, (2005): *Eksotiese Watervoëls*. LAPA Uitgewers, Pretoria.
Fluitswaan

Die **fluitswaan** (*Cygnus columbianus*) is 'n Noord-Amerikaanse swaan wat in dele van Kanada, Alaska en ook Siberië voorkom. Sommige wetenskaplikes beskou hierdie swaan en die Bewick-swaan as dieselfde spesie, terwyl ander volhou dat die twee onderskeidelike spesies is.

Fluitswane het 'n wit veredos, met 'n swart snawel. Klein geel vlekke kan by die basis van die snawel (voor die oë) waargeneem word, maar dit is geensins so verspreid as by die singswaan en die *Bewick-swaan* nie. Ondanks sy naam, maak die fluitswaan nie werklik 'n fluitgeluid nie, maar uiter eerder hoë toetergeluide.

Hul dieet bestaan hoofsaaklik uit waterplante en sagtedopskulpe, maar hulle sal ook die lê- en drywende korrels van hoenders en eende vreet.

Fluitswane is baie gebiedsgebonde, veral tydens die broeiseisoen tussen November en Januarie. Waar die meeste ander swane hul neste naby water bou, verkies fluitswane gewoonlik 'n droë area. Die nes word van gras, takkies, plante en plantwortels gebou. Die wyfie lê drie tot ses roomwiteiers wat na ongeveer 38 dae uitbroei. Die kuikens is self van drie tot vier jaar broeigereed.

## Sien ook 
* Alfabetiese lys van Suid-Afrikaanse voëls
* Lys van Suid-Afrikaanse voëls (Groepeer)
* Lys van Suider-Afrikaanse voëls volgens wetenskaplike name

## Bronnelys 
*Hilko Insel, (2005): *Eksotiese Watervoëls*. LAPA Uitgewers, Pretoria.
Bewick-swaan

Die **Bewick-swaan** (*Cygnus bewickii*) is 'n kleiner swaan wat in die Noordelike halfrond voorkom. Sommige wetenskaplikes beskou hierdie swaan dieselfde as die fluitswaan, maar ander hou vol dat die twee tog verskillende spesies is.

Bewick-swane verkies kouer temperature en word in Noord-Rusland, Siberië, die Britse Eilande, Frankryk, Nederland, Wes-Duitsland en Denemarke aangetref. Pogings is al aangewend om hierdie swane in Suid-Afrika te teel, maar weens die hoë temperature was dit nog nie suksesvol nie.

Hierdie swane het 'n wit veredos met 'n swart snawel. Soos die fluitswaan en singswaan het die Bewick-swaan kenmerkende geel vlekke aan die basis van sy snawel. Die Bewick-swaan se vlekke is egter groter as dié by die fluitswaan, maar kleiner as dié van die singswaan: waar die Bewick-swaan se geel vlekke net tot by sy neusgate strek, strek die singswaan s'n oor die neusgate.

Die Bewick-swaan se geluid klink ook eenders as die singswaan s'n, maar is sagter en meer musikaal. Die voël se waarskuwingsroep is 'n kras "howk", wat verskeie kere herhaal word.

Hul dieet bestaan hoofsaak uit waterplante, graad, saad en gras, maar hulle sal ook die lê- en dryfkorrels van hoenders en eende vreet.

Bewick-swane bou hulle nes gewoonlik op 'n klein eiland van mos en watergras. Die wyfie lê drie tot vyf roomwit eiers wat na 27 tot 28 dae uitbroei. Die kuikens is self na vier jaar broeigereed.

## Sien ook 
* Alfabetiese lys van Suid-Afrikaanse voëls
* Lys van Suid-Afrikaanse voëls (Groepeer)
* Lys van Suider-Afrikaanse voëls volgens wetenskaplike name

## Bronnelys 
*Hilko Insel, (2005): *Eksotiese Watervoëls*. LAPA Uitgewers, Pretoria.
Nkosinkulu

**Nkosinkulu** was 'n Zoeloekoning. Sy voorganger was Koning Mnguni. Koning Mdlani sal hom later opvolg.
Luzumana

**Luzumana** was 'n Zoeloekoning. Sy voorganger was koning Mdlani. Sy seun, koning Malandela kaLuzumana het hom later (êrens in die 17de eeu) opgevolg.
Malandela kaLuzumana

**Malandela kaLuzumana** was 'n Zoeloekoning. Sy voorganger was sy vader, Koning Luzumana. Sy seun, Ntombhela kaMalandela, het hom later opgevolg.
Ntombhela kaMalandela

**Ntombhela kaMalandela** was 'n Zoeloekoning. Sy voorganger was sy vader, Koning Malandela kaLuzumana. Sy seun, Zulu kaNtombhela, het hom later (êrens in die 17de eeu) opgevolg.
Zulu kaNtombhela

**Zulu kaNtombhela** (1627–1709) was 'n Zoeloekoning. Hy was die stigter en hoof van die Zoeloe-stam. Beide die Zoeloes en Qwabes het uit die Ngunistam ontstaan. Net voor Ntombhela kaMalandela (die koning van die Nguni) se dood verdeel hy sy koninkryk in twee: die Qwabes en die Zoeloes. In die Zoeloe-taal beteken die woord "Zulu" hemel.

Na hulle pa se dood veg die ouer seun Qwabe teen sy jonger broer Zulu, wat veroorsaak dat Zulu, saam met sy mense, vanaf die land van die Nguni verdryf word.

Hy lei sy volgelinge noord van die Nguni-area en vestig in die gebied wat vandag Mosambiek is. Daar tref hulle die eerste Portugese aan met wie hulle handel dryf.

Gumede kaZulu het hom later as koning opvolg.
Blesgans

duimnael|links|'n Blesgans
Die **blesgans** is 'n bruin gans wat in die Noordelike halfrond voorkom.

Beide mannetjies sowel as wyfies is bruin, met 'n kenmerkende wit kol of bles om 'n pienk snawel. Hulle lyk op die kleinblesgans, maar het nie daardie voëls se kenmerkende geel merke om hul oë nie.

Blesganse geniet 'n wye verspreiding en word in Rusland, Siberië, Alaska, Noordwes-Kanada, Groenland, Engeland, België, Nederland, Duitsland, Indië, China, Japan, Kalifornië, Texas en Meksiko aangetref.

Hul dieet bestaan hoofsaaklik uit gras, bessies en insekte, maar hulle sal ook die lêkorrels van hoenders en eende vreet.

Blesganse broei van November tot Januarie. Hulle bou hul nes op 'n rant of effense hoogte sodat hulle vanuit die nes 'n uitsig van die omliggende gebied het. Die wyfie lê vier tot sewe roomwit eiers wat na 27 tot 28 dae uitbroei. Die nuwelinge is self na twee jaar broeigereed.

## Sien ook 
* Alfabetiese lys van Suid-Afrikaanse voëls
* Lys van Suid-Afrikaanse voëls (gegroepeer)
* Lys van Suider-Afrikaanse voëls volgens wetenskaplike name

## Bronnelys 
* 
* Hilko Insel, (2005): *Eksotiese Watervoëls*. LAPA Uitgewers, Pretoria. 

## Eksterne skakels 
*
Gumede kaZulu

**Gumede kaZulu** was 'n koning van die Zoeloes in die 18de eeu. Hy was die seun van Zulu kaNtombhela en is deur sy seun Phunga kaGumede opgevolg.